Ulrich Strunz

Zázrak vyliečenia

Ukážka z elektronickej knihy

Predslov

Ďakujem! Presne toto vám chcem na tomto mieste povedať. Ďakujem za nespočetné listy, ktoré mi každý deň píšete a z ktorých sa každý deň teším viac ako z čohokoľvek iného. Sú to listy s obdivuhodnými príbehmi… Tu sa náhle uzdraví syn, ktorý mnohé roky trpel na astmu. Tam zmizne za kratučký čas v brušnej dutine obrovský zhubný nádor. Niekde inde sa zasa skoro cez noc uzdraví príšerne zohavená tvár. Neznesiteľné bolesti svalov sú naraz preč. Depresia sa stratí. Sú to všetko zázraky uzdravenia?

Medici by povedali, že nie, zázraky predsa neexistujú. Ak nastane náhle nevysvetliteľné vyliečenie, tak bola stanovená nesprávna diagnóza alebo dávno predtým podaný liek zaúčinkoval neskoršie. Ja hovorím… Či už je to zázrak, alebo nie, vyliečenie je možné.

V tejto knihe vám chcem predstaviť listy, v ktorých ľudia píšu o svojom uzdravení. Sú to veľmi osobné listy a z ich riadkov hovoria nádej aj zúfalstvo. Bojovný duch aj rezignácia. A nakoniec už len bezhraničná vďačnosť a velikánske šťastie, keď nastal zázrak vyliečenia.

Musím sa však priznať, že ani ja neviem vysvetliť každý medicínsky zázrak. Preto sa tu zameriavam na prípady, ktoré síce na prvý pohľad vyzerajú ako zázrak, ale pri bližšom skúmaní sú z medicínskeho hľadiska logickým následkom vždy rovnakých zmien, ktoré pacienti sami iniciatívne urobili.

V niekoľkých prípadoch „zázračné vyliečenie“ vyvolala normalizácia hladiny vitamínov v krvi, inokedy pomohli tréning alebo meditácia, väčšinou to bolo súčasné pôsobenie viacerých faktorov. Musím však zdôrazniť… V žiadnom zo zdokumentovaných prípadov nejde o nadpozemské mysteriózne zázraky, ale vždy o lekársky vysvetliteľné spojitosti.

Ošetrujúci lekári často o týchto súvislostiach len nepočuli! A to bola príčina, prečo sa pacienti museli rok čo rok trápiť pri rozličných liečeniach, ktoré mnohokrát ich symptómy nielenže neodstránili, ale dokonca ich ešte zhoršili! Keď potom pacienti prišli do mojej ordinácie – alebo ku kolegovi, ktorý pracuje s podobnými metódami ako ja –, často sa ich zdravie zlepšilo cez noc. Pacienti, ktorých trápili skleróza, cukrovka, ochorenia krvného obehu a ťažké alergie, považujú svoje vyliečenie za zázrak hlavne pre rýchlosť a trvácnosť tohto vyliečenia.

Zaráža ma, koľko rokov museli mnohí pacienti zbytočne trpieť. Utvrdzuje ma to tiež v tom, aby som proti tomu urobil všetko, čo je v mojich silách. Teda: liečil. Objasňoval. Presviedčal! Aj touto knihou.

Nečakajte však na zázrak. Sami buďte aktívni!

Prajem vám na vašej ceste veľa „zázrakov“.

S úprimného srdca

váš

Ulrich Strunz

ZÁZRAKY SA DEJÚ STÁLE

Sú vyliečenia zázrakmi?

Každý deň znova žasnem. Najhoršie choroby a najkurióznejšie symptómy, s ktorými ste ku mne prišli, jednoducho zmiznú. Po rokoch utrpenia nastane celkom náhle zlepšenie. Prečo? Pretože začnete hľadať svoju celkom osobitú cestu k uzdraveniu. Pretože nestrácate nádej. Pretože stále bojujete. Až kým ten zázrak nepríde.

Zázrakom ste vy sami

Mnohých z tých, ktorí mi v listoch napísali príbeh svojho zázračného vyliečenia, osobne nepoznám. Sú to ľudia, ktorí len čítali jednu alebo viac mojich kníh a potom sa rozhodli, že zmenia svoj život. Kompletne zo svojho jedálneho lístka vyškrtli cestoviny, chlieb a zemiaky. Prestali fajčiť. Každé ráno vstávali o hodinu skôr, aby mohli konečne začať behať. Sadli si a meditovali. Teraz.

Vy sami ste spúšťačom svojho zázračného uzdravenia. Ja ako lekár mám len možnosť sprevádzať vás na tejto ceste, dávať vám rady, môžem vám vypracovať individuálne plány prijímania vitálnych látok a dodávať vám odvahu. Vaše samoliečiace sily však patria len vám. Ste to vy, kto týmto silám môže otvoriť cestu.

Je úžasné, že my, ľudia, máme niečo také ako samoliečiace sily. A hoci neurobia zázrak, dokážu nádherne spolupracovať. A pretože my so svojím ohraničeným chápaním často nerozumieme, ako presne spolupracujú, považujeme ich za magické. To je všetko.

Jednoducho začnite…

Pravda je taká, že v lekárskej vede je často možné dosiahnuť oveľa viac, ako za možné považujú lekári. Napriek tomu by sme nemali prepadnúť rovnakej klamnej predstave, ktorá sa rozšírila vo svete podnikov a individuálnych kariérnych plánov, kde je možné snáď úplne všetko. Faktom však aj tak zostáva, že existujú fantastické možnosti uzdravenia. Lenže faktom je aj to, že v každom prípade neexistuje zázrak na recept. Také jednoduché to nie je. Nehádžte však hneď flintu do žita, keď sa po prečítaní tejto knihy a po prvých krokoch k zmene života neobráti všetko okamžite na dobré. Nerobte si výčitky, keď hneď „všetko nezvládnete“. Niekedy musíte ísť dlhou, kamenistou cestou. Choďte po nej! Môžete len získať.

Preberte zodpovednosť

Dôležité je, aby ste sami prebrali zodpovednosť za svoje zdravie. Starajte sa o seba! Doprajte si zdravý pohyb a zdravú stravu, doprajte si jasné myšlienky. To žiadny lekár za vás urobiť nemôže. Vyliečenie si vyžaduje oveľa viac ako len liek, ktorý vám predpíše lekár. Čo to presne je, to ešte ani dnes nevieme. Ale čoraz častejšie sa ukazuje, že v neposlednom rade k tomu patria vaša dôvera, dobrá vôľa a nádej.

Keď prof. Dr. Frank Louwen ako primár pôrodnej a prenatálnej medicíny na Univerzitnej klinike vo Frankfurte nad Mohanom zažil, ako ešte nenarodené dieťa v matkinom tele, pôvodne považované za mŕtve, predsa len prišlo na svet živé a zdravé, pochopil, že o súvislostiach v ľudskom tele toho ešte stále vieme len veľmi málo. Vtedy povedal:

„Mali by sme byť realistickí, objasňovať, ale nestrácať nádej. V skutočnosti nevieme takmer nič o súhre tela a duše, ani o tom, akú úlohu zohrávajú psychika, dôvera, vôľa, nádej a čo v tele spôsobujú.“1

Zázrak v etapách

Keď hovoríme o zázrakoch uzdravenia, musíme dávať pozor, aby sme neporovnávali úplne odlišné procesy. Alebo aby sme nepokladali jeden prípad za hodnotnejší ako druhý. Preto poďme hneď na začiatku urobiť poriadok do sveta zázrakov.

Joachim Faulstich, autor kníh a režisér početných televíznych dokumentov, sa dlhé roky zaoberá rôznymi formami alternatívnej medicíny a tradičnej medicíny iných kultúrnych okruhov. Zastáva tézu, že s ich pomocou sú „zázračné uzdravenia“ možné (napr.: Das heilende Bewusstsein [Uzdravujúce vedomie], 2008; Das Geheimnis der Heilung [Tajomstvo vyliečenia], 2010). Faulstich vyslovil myšlienku zaradiť zázračné uzdravenia do rôznych rovín.2

1. Rovina akútnej medicíny. Ide tu o „opravu“ tela. Napríklad o chirurgické odstránenie nádoru, ktoré by sa vo väčšine prípadov malo uskutočniť čo najskôr. Alebo o akútne lekárske ošetrenie astmatického záchvatu. Aj keď veľmi silne zastávam lekárske metódy, ktoré majú v optike celého človeka aj s jeho stravovaním, pohybom a myslením, vždy ide najskôr o záchranu života. Pri prvom kroku často neobídeme skalpel alebo záchranný liek. Dokonca by bolo nebezpečné, ak by sme to neurobili.

2. Rovina telesnej chémie. Na tejto rovine veľmi intenzívne pracujem. Ide tu o určovanie krvných hodnôt. Máte dostatok vitamínov v krvi? Dostatok stopových prvkov? Aký je pomer medzi rôznymi vitálnymi látkami? Skúsenosť mi hovorí, že presné analýzy vašich hodnôt síce môžu byť veľmi náročné, ale práve tu sa nájde správna páka na zmiernenie alebo odstránenie dlhoročných chorôb. Aj klasická akademická medicína sa začína na tejto úrovni. Lenže často sa predpisujú lieky naslepo, a to podľa hesla… Veľa pomôže veľa. Skúsenosť však ukazuje, že tu sa, žiaľ, narobí veľa zla.

3. Rovina vedomia. Tu ide o vaše myšlienky. Ak sa necháte lekárom presvedčiť, že nikdy nemôžete vyzdravieť, tak sa to pravdepodobne ani nestane. Ak však skalopevne veríte, že zázraky sú možné, potom aj možné budú. Tieto súvislosti sa dajú medicínsky doložiť. Nielen vďaka placebo štúdiám, keď účastníci veria v pozitívny účinok lieku a je im merateľne lepšie, a to aj vtedy, keď ich tabletky neobsahujú žiadnu účinnú látku. A čo je úžasné, dokonca aj vtedy, keď vedia, že im podávali placebo!

4. Rovina viery. Na tomto mieste preskočím roviny energetických polí a nadradených významových súvislostí, ktoré vraj Faulstich objavil pri práci zázračných liečiteľov, pretože v našom ponímaní momentálne nehrajú úlohu. Dôležitá je však rovina viery. Pre vašu psychiku a pre vaše telo je podstatný rozdiel, či skalopevne veríte v Boha alebo v nadpozemskú silu – ktorú presne, nie je také dôležité, záleží len na tom, že z tejto viery dokážete čerpať nekonečnú silu –, alebo či sa cítite „transcendentálne bez prístrešia“, trpíte hlbokými pocitmi samoty, zúfalstva a zbytočnosti, ktoré dnes pociťujú mnohí moderní ľudia, hoci by to sami takto drasticky neformulovali.

Tri cesty k vyliečeniu

A ako tieto rôzne roviny súvisia so šancou zažiť zázrak vyliečenia? Túto otázku zodpovedal japonský psychosomatik Hiroshi Oda. Skúmal priebeh spontánneho uzdravenia u pacientov s rakovinou. Jeho výsledky majú veľké štrukturálne podobnosti s Faulstichovými „rovinami“. 3

→ Jedna skupina pacientov sa zamerala na obranu a boj. S vôľou prežiť a optimizmom postupovali proti rakovine. Tento spôsob boja prebieha podľa mojej mienky cez pevné odhodlanie pre chirurgické zákroky a príjem vitálnych látok a liekov (roviny 1 a 2). Ale zo svojej ordinácie poznám veľa pacientov, ktorí pojali do svojej stratégie aj radikálnu zmenu v stravovaní, pohyb a meditáciu.

→ Druhá skupina pacientov videla vo svojom rakovinovom ochorení znak toho, že sa dostatočne nestarali o svoju dušu. Títo pacienti pracovali na premene seba samých, dostali sa čiastočne aj k spiritualite. Tu sa pohybujeme v rovine vedomia (rovina 3).

→ Tretia skupina pacientov pociťovala ochorenie na rakovinu ako úder osudu od Boha (rovina 4). Táto skupina sa pokúšala znovu získať vieru v Boha alebo v niečo nadprirodzené – postoj, aký poznali zo svojho raného života, ale časom ho stratili.

Rozbehnite ten zázrak

Prípady, ktoré vám v tejto knihe chcem predstaviť, sa nedajú jednoznačne vložiť do určitej zásuvky. Z lekárskych výskumov dnes vieme, že popri hladine vitálnych látok môže priame zmeny vo všetkých vašich bunkách vyvolať aj vaše vedomie a viera. A naopak: nedostatok určitých vitálnych látok vyvolá také prudké rozladenie, že viera, láska a nádej z vášho života nevysvetliteľným spôsobom vymiznú. My totiž nie sme roboti, ale komplexné zázračné diela!

Napriek tomu sa mi zdá rozlišovanie rovín za povzbudzujúce, pretože vám naznačuje, že pre každého z vás existuje veľa miest, na ktorých môžete stisnúť páku, aby ste dali do chodu vytúžený zázrak uzdravenia. Aby sme to ešte raz ozrejmili… Ste to vy, kto odštartuje ten zázrak. Váš lekár, terapeut alebo – ak chcete ísť touto cestou – váš liečiteľ nemôžu vziať váš osobný osud do svojich rúk. Len vy sami to môžete urobiť, a to najlepšie s podporou lekára a s pevným zástojom rodiny a priateľov. Vy musíte byť ochotní zmeniť svoj život, a tým zmeniť seba samých. Nie je to ľahké, pretože dopredu neviete, ako bude váš život po zmene vyzerať. A kým sa potom vy sami stanete.

Za novú medicínu

Rovina, na ktorej veľmi intenzívne pracujem – v Nemecku, žiaľ, ako jeden z mála –, je tá, ktorú Joachim Faulstich nazýva chémiou tela. Ja radšej hovorím o epigenetike a molekulárnej medicíne. Tu môžem prispieť k tomu, že sa udejú zázraky. Prirodzene len vtedy, keď sa pacienti držia navrhnutých plánov. Vo väčšine prípadov to znamená pravidelné prijímanie vitálnych látok, pravidelné behanie, pravidelné meditovanie. Keď to budete robiť, môže dôjsť k extrémne intenzívnemu vedľajšiemu účinku: k šťastiu.

Chcem sa s vami podeliť o jednu z najcennejších vecí v živote: práve o spomínané šťastie. Stále od vás totiž dostávam listy vďačnosti s dojemnými správami o zdravom a naplnenom živote. Zacitujem z listu z 19. júla 2013, ktorý na mňa veľmi zapôsobil…

„Vďaka Vám môžem žiť život plný zdravia – bez liekov a bez vedľajších účinkov. A nielen to, čoraz viac si užívam život plný radosti a vnútorného pokoja. Nádherný pocit! Vďaka meditácii a meditatívnemu behu.

Som Vám hlboko vďačný za cenné informácie a odporúčania ohľadom výživových doplnkov, stravovania bez sacharidov, čo viedlo k vyliečeniu astmy, migrény, arytmie, dny, vysokého krvného tlaku.“

Koniec ukážky

Table of Contents

Titulná strana

Predslov

ZÁZRAKY SA DEJÚ STÁLE

Sú vyliečenia zázrakmi?

Za novú medicínu

ODKEDY SA INAK STRAVUJEM...

VĎAKA AMINOKYSELINÁM...

ČO VŠETKO DOKÁŽU VITAMÍNY...

ČO EŠTE POTREBUJEME

BEH MI POMÁHA...

ZDRAVÍ VĎAKA MEDITÁCII

ZA NOVÝ SVET ZÁZRAKOV